Interleukin 8
Hemokinski ligand 8 ili interleukin 8 (IL-8, C-X-C motiv) jest hemokin koji je kod ljudi kodiran genom CXCL8 sa hromosoma 4. Proizvode ga makrofagi i drugi tipovi ćelija kao što su epitelne ćelije, ćelije glatkih mišića disajnih puteva i endotelne ćelije. Endotelne ćelije pohranjuju IL-8 u svoje skladišne vezikule, Weibel-Paladeova tijela. IL-8 se u početku proizvodi kao prekursorski peptid od 99 aminokiselina koji se zatim cijepa kako bi se stvorilo nekoliko aktivnih izoformi IL-8. U kulturi, peptid od 72 aminokiseline je glavni oblik koji luče makrofagi. Postoji mnogo receptora na površinskoj membrani sposobnih da vežu IL-8; najčešće proučavani tipovi su G-protgein spregnuti serpentinski receptori CXCR1 i CXCR2. Ekspresija i afinitet za IL-8 razlikuju se između dva receptora (CXCR1 > CXCR2). U lancu biohemijskih reakcija, IL-8 se luči i važan je posrednik imunske reakcije u odgovoru urođenog imunskog sistema.